لفوقبنادم ؤلا بنادم لفوقاني (ب لألمانية Übermensch) هوّا مفهوم ف لفلسفة د نيتشه، لي ستعملو سيرتو ف كتابو هاكا هضر زاراتوسطرا. ف هاد لكتاب لي كينتامي ل لجنس لأدابي د تّعاويد لفلسافي، نيتشه كيݣول على لسان زاراتوسطرا بلي لفوقبنادم هوّا لهدف لي خاص تسعا ليه لبشرية. نيتشه حط لمفهوم د لفوقبنادم كا قيمة موقابيلة ل لوعود لغيبية (بحال لحساب ؤ لعقاب، ؤ لاخرة) لي كاينين ف دّيانات لبراهيمية سيرتو لمسيحية. هاد لموصطلح كيبان ف بزاف د لمقاطع د لكتاب، بحال: راني كانعلّمكوم على لفوقبنادم. بنادم هوّا واحد لحاجة لي غادة تّجاوز. أشنو درتو باش تّجاوزوه؟ جميع لكائنات ل حد سّاعة خلقات شي حاجة فوق منها؛ واش بغيتو تكونو نتوما لمارية لحسيبة ديال هاد لفيضة لعضيمة ؤ ترجعو ݣاع ل لبهايم بلاصت ماتّجاوزو بنادم؟ شنو هوّا لقرد ب نّسبة ل بنادم؟ موضوع د تّقشاب كيقدر يمرݣ منو لواحد. ؤ بنادم تا هوّا هاكا غايكون عند لفوقبنادم: موضوع د تّقشاب يقدر يمرݣ منو. راكو ضربتو طريقكوم ديجا من دودة ل بنادم، ؤ باقي ف داتكوم من دّود كتر من ما فيها د بنادم. واحد زّمان كنتو قرودا، ؤ حتا دابا بنادم راه قرد كتر من أي قرد.